text: Unge forskere vinder metal i Kina
  19 august 2017 kl. 12.22
  Martin Brodersen og Joakim Færgeman fra Sønderborg har netop vundet bronze og sølv ved stor forskerkonkurrence i Kina.
  Kufferten vejer lidt ekstra, når de to 19-årige forskerspirer fra Sønderborg Martin Brodersen og Joakim Færgeman vender hjem fra Kina. De har nemlig medaljer med sig.
  De to talenter har netop deltaget i sciencekonkurrencen Castic, der står for China Adolescent Science & Technology Innovation Contest. Det er en stor konkurrence for unge forskere fra hele verden. Mere end 100 unge fra 20 forskellige lande har deltaget. 
  Vinderne af konkurrencen blev kåret fredag, og her fik Joakim Færgeman sølv for sin variation af familie-kortspillet ”Set”, mens Martin Brodersen fik bronzemedalje i kategorien fysik og astronomi med sine studier af solens rotation om sin egen akse.
  Konkurrencen foregik i byen Hangzhou i provinsen Zheijiang syd for Shanghai i det sydøstlige Kina.
  
  